Predkladacia správa

	Vláda Slovenskej republiky svojím uznesením č. 1134 z 2. decembra 2003 vyslovila súhlas s uzavretím Dohody medzi vládou Slovenskej republiky a vládou Egyptskej arabskej republiky o spolupráci v boji proti trestnej činnosti (ďalej len „Dohoda“). V bode B. uvedeného uznesenia boli na podpis dohody splnomocnení predseda vlády Slovenskej republiky a ako alternáti minister vnútra a minister zahraničných vecí.

	V dňoch 19. - 21. januára 2004 uskutoční prezident Slovenskej republiky Rudolf Schuster oficiálnu návštevu Egyptskej arabskej republiky, počas ktorej by mala byť uvedená dohoda podpísaná. Vzhľadom na to, že ani jedna z osôb splnomocnených na podpis dohody podľa uznesenia vlády SR č. 1134/2003 nebude členom oficiálnej delegácie a obe zmluvné strany majú záujem podpísať dohodu v čo najkratšom čase, je potrebné v súlade s vnútroštátnymi právnymi predpismi schváliť doplnenie uznesenia vlády SR č. 1134 z 2. decembra 2003 rozšírením splnomocňovacieho ustanovenia na podpis dohody o štátneho tajomníka Ministerstva vnútra Slovenskej republiky.

	Podľa článku 10 Smernice na prípravu a predkladanie materiálov na rokovanie vlády Slovenskej republiky bol materiál prerokovaný s Úradom vlády Slovenskej republiky a Ministerstvom zahraničných vecí Slovenskej republiky. Materiál sa predkladá bez rozporov.